Ina vita per il teater

Da Flurin Andry, ANR

Ins auda savens che la Rumantschia haja basegn d’auturs giuvens e da glieud che sa fatschenta cun la cultura indigena. Giovanni Netzer dentant fa tuttas duas chaussas: El scriva raquints e s’occupa bainbaud professiunalmain cun il teater. Interess per il teater ha’l adina gì, il giuven autur rumantsch Giovanni Netzer. El numna quai ina gronda constanta en sia vita, sco ina sort fil cotschen. «Jau mez na sa da dir pertge che jau hai ina tala passiun per il teater, pertge ni mes bab ni mia mamma han in’avaina fitg teatrala.» En sia uffanza ch’el ha passentà a Savognin ha el gì l’occasiun da sa participar a plirs gieus da teater en scola.

Il basegn d’inventar sez scenas dramaticas
Cun diesch onns ha empruvà Giovanni Netzer sez da scriver in teater, «gia cun tut las partiziuns classicas. Quai nun è natiralmain betg stada ina ovra uschè grondiusa, ma quel basegn da scriver insatge che ha ina furma dramatica aveva gia da quel temp». Suenter la scola primara ha’l frequentà il gimnasi a Cuira. Causa ch’el aveva legì gia fitg baud las ditgas classicas greccas e romanas ha’l tschernì il tip A da gimnasi, cun grec e latin. A Cuira è’l alura er ì a teater. «Quai ha dà ina confruntaziun pli intensiva cun il teater, uschia che quel gust d’inventar in agen mund è daventà anc pli grond.» Vers la fin dal gimnasi ha decis il giuven gimnasiast da studegiar teologia.

Pensar en maletgs
Durant il temp dal studi da teologia a Cuira as ha participà Giovanni Netzer a differents projects da teater ch’el ha per part er scrit sez e manà la reschia. Autras producziuns eran d’enconuschents auturs. «Per exempel 1995 avain nus realisà l’Orcan da Shakespeare, quai era in toc en trais linguatgs e tschintg idioms rumantschs. Cun quel essan nus ids a spass tras tut il Grischun, a Mustér, a Scuol, a Cuira ed a Savognin.» In auter project è stada l’onn passà l’opera «König Balthasar » da Gion Antoni Derungs. Per quella ha scrit Giovanni Netzer il libretto e fatg l’organisaziun. Quella opera han els represchentà a Cuira, a Lucerna ed a Minca. «Tar il teater inventan ins fitg ferm in agen mund, savens fatsch jau tar simplas producziuns la reschia ed il maletg da tribuna. I vegn tut in zic ensemen. Jau pens alura en sasez en maletgs, er cur che jau scriv in text.» El di ch’i saja propi fascinant d’inventar insatge che succeda tenor atgnas reglas. 

Mintgatant in zic in exot
Il tema dal licenziat per ses studi da teologia era il teater baroc rumantsch. «Quai è in teater surtut religius sco per exempel las passiuns sursilvanas. Tscherts manuscrits sa chattan er en la biblioteca claustrala a Mustér.» Pli tard è’l ì a Minca a studegiar scienza da teater ed istorgia d’art. Per il mument è’l vidlonder a finir sia dissertaziun en scienza da teater «anc ina giada sur dal tema teater baroc rumantsch ». La religiun gioga per Giovanni Netzer ina gronda rolla: Ch’els eran a Savognin tuts ministrants ed avevan in liom, eran colliads cun la baselgia. «Sch’ins dumonda danunder che derivan las ragischs teatralicas, alura èn quellas per me tar la baselgia.» Ch’el saja creschì si en in ambient nua che quai era simplamain normal. «A Minca èn ins tranter tut ils collegas sco insatgi che craja plitost in exot.» Er sche Minca ha ina gronda tradiziun sco citad catolica vegn pratitgada la cretta tenor Giovanni Netzer fitg pauc. «Jau mez ma chat però simplamain da chasa en la religiun.» 

Scrit adina puspè
Il giuven teolog na s’ha occupà mo cun il teater. Dapi quasi diesch onns scriva el istorgias d’uffants per il radio rumantsch. El ha er publitgà dus cudeschs d’uffants. Giovanni Netzer ha però gì success er cun litteratura per creschids: Suenter ch’el ha gudagnà duas giadas il Premi Term bel als Dis da litteratura a Domat ha’l survegnì in stipendi da la Pro Helvetia per scriver in cudesch. «Quel era collià cun il duair da prestar insatge entaifer in tschert temp, e quai è adina bun per mai: Sche jau hai in termin alura fetschia era. Senza in tschert squitsch hai jau la tendenza da suspender adina puspè e da mai cumenzar.» El quinta che la lavur per il radio saja stada insaco ina tscherta premissa per ses cudesch «La mort da Giuglietta», il qual cuntegna 12 raquints curts: «Il duair da quintar in’istorgia che dura mo trais minutas ha influenzà er mia lavur per il cudesch. La differenza è però l’adressat da mes raquints: Las istorgias al radio èn per uffants pitschens, la lingua sto esser bain chapibla.» Quai nun è il cas tar ils raquints da ses cudesch: «Cunquai ch’els èn per creschids aveva ina bler pli gronda libertad cun scriver», di Giovanni Netzer.

E pli tard?
En avegnir realisass el gugent projects culturals sumegliants a l’opera da la stad passada: «Quai è fitg fascinant, en quel mument stroclas ti propi or da la terra ina chaussa nova, la quala nun existiva enfin uss, ti na fas insatge che gia millis d’auters han fatg ordavant.» Giovanni Netzer sa che tals projects han savens problems cun las finanzas, «tar l’opera avevan nus in deficit prest uschè grond sco la paja d’in onn», perquai vul el tschertgar e spera er da chattar «vias co ch’ins vegn da sa mantegnair e tuttina restar liber per da quests projects culturals. En mintga cas na vi jau capitular memia baud». 

Curt e bun
Num: Giovanni Netzer
Dimora: Minca
Naschì: 28 d’october 1967
Lieu da vacanzas preferì: Savognin
Bavronda preferida: Café
Musica preferida: Mozart
Sia passiun: Il teater